
    21 GRAM

     

    ova stvar nada mnom

možda i nije nebo

oblaci

sunce

to u što gledam

ležeći u travi

i sad razmišljam o duši

i gravitaciji

21 gram duše

za suđeni broj godina

u zemlji

pogled skamenjen

u korijenju vrbe

a duša

u vrani

koja prelijeće rijeku

  
    DOK TRČIM PREMA REMIZI

     

    1.

    do prsa u tom blatu

a smrdljiva bujica jača

i oblaci su gigantska sačma

sodoma i gomora! pas mu mater!

vičem i zabijam šake u žitko blato

i iz tih rupa izranjaju

glave mrtvih riba

i glave mrtvih ljudi

i tisuće gladnih pijavica

a neki ljudi gore, na obali

prekriženih ruku i nasmiješeni

govore:

kakav lijep dan!

zaista lijep dan!

ma, baš prekrasan dan!

     

    2.

    jato vrana na granama

zure i viču

te riječi koje frcaju iz njihovih kljunova

fijuču mi pored glave

zabijaju se u vrata ormara

sobom leti iverje

a miševi cijuču

bježe mi u nogavice

skupljaju se na mojim ramenima

na glavi

    Alarm!

06:00

    Snooze

    Activate

phone

for calls?

    Yes

    taj tip u ogledalu

to sam ja

    vani puše vjetar i pada kiša i auti su na crvenom

    žurim na tramvaj koji će me odvesti do tvornice

    dok trčim prema remizi

nekome se može pričiniti

kao da…

ma, kao da…

  
    ŽIVOT

     

    kad sam pijan

mislim da te volim

mislim da u tebi ima ono nešto

za što vrijedi izgarati

  
    PEDERČINO, NI ZA TO NEMAŠ JAJA!

     

    vidiš, trideset sedma nam je

i kad se ogledaš oko sebe

sjedeći u ovoj sobi

shvaćaš da se stvari nisu posložile

onako kako smo mislili da hoće;

sami, bez ičega

čak i bez djece

ti ležiš i čitaš knjigu

ja zurim u elektroničku bjelinu

ne piše mi se zapravo

ne izlazi mi se van

(vani je još gore, barem tako osjećam)

mislim da smo se šutke predali

baš kukavički

skriveni tu i sami

u ovo nedjeljno jutro

dok vani rominja kiša i krošnje pjevaju

vjetar donosi zvonjavu

bezvoljno

turobno

depresivno

nećeš mi vjerovati ali

otkad se sjećam to je tako;

glupan koji se bojao živjeti

glupan koji nema hrabrosti prestati pisati

  
    DATI OTKAZ I OTIĆI NA PIVO

     

    Slušaj, tip mi veli, u govnima smo, račun je blokiran, nemam love za plaće.

Ja sjedim za stolom i gledam kroz izlog.

Ispred lokala je parkiran njegov novi automobil.

Vidim bijelu krunicu obješenu o retrovizor.

Razmišljam kako ću platiti stanarinu, šta ću jesti i ta sranja.

Onda se okrenem, ustanem i kažem mu: Direktore, prodajte taj auto.

On me začuđeno pogleda.

Sjednem na stol i zapalim cigaretu.

Diša se uzvrpoljio, ushodao se gore-dolje, gleda me ispod oka, nije mu drago što mu rušim autoritet pred ona tri imbecila koji su spremni raditi za badava.

Oni bulje u kompjutore, prave se da ne čuju tu spiku, ponašaju se ko pizde, kao da to nema s njima nikakve veze.

Diša sjedne za stol i nastavi raditi kao da me nema.

Jedan od one trojice imbecila donosi mu neke papire, ponizno, govnar zna da se u takvim situacijama učvršćuje status u tvrtki.

To me iznervira i ja ugasim cigaretu, skočim sa stola i kao u vesternu krenem laganim koracima prema dišinom stolu.

Gledam ga onakvog upicanjenog, u kožnoj fotelji, na debelom zapešću sjaje se zlatan sat i zlatna narukvica debelih karika.

Dam se kladit da vas u nedjelju mogu naći u crkvi, kažem mu.

On rastegne čube u ciničan osmijeh.

Ona trojica imbecila izviruju iza monitora.

Onda bacim foru kao da ću se okrenuti i otići.

Znam da je podigao glavu.

Okrenem se i pogodim ga desnicom.

Loše sam to izveo: šaka mi je skliznula niz njegovu ćelu.

On se odgurne od stola i skoči na noge.

Ja poludim, zgrabim telefaks i zavitlam njime prema gadu.

Promašim ga.

Obojica gledamo u gomilu razbijene plastike na podu.

Kao štakor, on se leđima primakne zidu i spuzne u zahod.

Zurim u smeđa vrata.

Čujem kako se zaključava i mobitelom zove drotove.

Iziđem na ulicu.

Vruće je i pomislim na hladno pivo.

Potpuno miran krenem prema birtiji.

Radnici ZET-a izbijaju granitne kocke uz prugu, zajebavaju se, zvižde za ženama u minicama, u njihovim tačkama kipi asfalt.

Sjednem na terasu i krenem čitati novine koje sam našao na stolu. Natočim čašu do vrha i zapalim cigaretu.

Smijem se jer u novinama vidim oca domovine u bijeloj generalskoj uniformi.

Malo dalje kočoperi se grupa svećenika.

Ispred njih valjaju se tenkovi i stupaju mrki vojnici.

  
    UBIJATI

     

    probudila me vika odozdo

slušam kako puca staklo

čujem neke udarce

pa jecaje

tresak ulaznim vratima

ustanem i primaknem se prozoru

gledam ga kroz prljave zavjese;

čovjek mojih godina

sjeban i pijan

iznajmljuje mi potkrovlje za sitnu paru

ima tu ženu i kćer

i ono što mu, čini mi se, najteže pada

taj život s kojim ne zna što bi

samo u gaćama sad stoji nasred dvorišta iza kuće

pa teturajući krene prema gajbama sa zečevima

vadi jednog po jednog pa ih

ubija

kćer stoji malo podalje i preklinje ga;

tata, ne radi to, molim te!

zaista bez ikakve zlobe

pomišljam kako će, kad sve ovo prođe,

ručati to meso, piti domaće crveno vino

nedjeljne mise

  
    GLUMAC

     

    mlada voditeljica

glasom kučke

čita te vijesti iz vatikana

ali slike su ipak te koje zbunjuju;

mramorni podovi

mramorni stupovi

svilene zastave

zlato

zlato

zlato posvuda

i sad, vozaju tog glumca u kolicima

vozaju ga biskupi, lica otupjela od nestvarna života

i gomila otkupljuje taj grijeh

izmučene i ubijene životinje

pojedene na nedjeljnim ručkovima

misionari s mačetama u rukama

i teškim zlatnim križevima

smrskane glave divnih urođenika

furka na duhovni zov

i uskrsenje

i milosrđe

  
    ŽIVOT JE MIŠ KOJEG NI NE STIGNEŠ ZGRABIT

     

    jutros sam pronašao na ulici crnog mačića

u vreći za smeće

bio je poluživ

ukliješten između oglodanih kostiju, uloška sa skorenom krvlju i trulog sluzavog povrća

crvi su mu već uspjeli proždrti jedno oko

drugim je zurio u mene

…

dok smo se tako gledali

do nas je dopirao sve jače zvuk drobilice kamiona gradske čistoće

…

odnio sam mačića u svoju sobu u potkrovlju

obrisao ručnikom ljudski smrad s njega

položio ga na kauč

kažiprstom milovao ga po glavi

…

prije nego je izdahnuo, ah, kako ovo zvuči patetično!

zario je kandžice u prljavu plahtu

…

odnio sam ga do vrta iza kuće

rukom iskopao rupu uz ružičnjak

…

jebiga, život je miš kojeg ni ne stigneš zgrabit, stari

rekao sam

i otišao, umjesto na posao ili barem u legendu, na burzu rada

  
    STALNA BORBA

     

    satima zurim u strop

u krugove sivo zelene plijesni

i rosne kapi bubre

kao hinjena ravnodušnost

koja me drži uspravnim

u svijetu koji mrzi neuspješne

  
    VELIKO I MALO

     

    kao pušteni balon

mi smo strepili od oštrih predmeta

    i najebali smo, fakat jesmo

    rasprsnuli bi se

no ipak bi opet nekako uskrsnuli

    jednako nepromišljeni

slabo smo učili i to nas je koštalo

    da, treba biti naoštren i zakovan da bi trajao

    ono dijete tamo nema pojma koliko je sve veliko i malo

i zato sad zabezeknuto zuri u balon koji je uzletio prema suncu

i iz obje perspektive oni su se umanjivali

    čovječuljak na zemlji

i crveno srce na nebu

  
    SMIJEM SE

     

    mislim da bi i uz ovaj dan

najbolje pristajala žestoka svađa;

lomljava tanjura i čaša

bijesni glasovi

plač djeteta

ridanje majke

tjelesnost i mržnja

pas koji drhturi u kutu hodnika

lupanje vratima

ali

kod mene je tiho

mračno

i hladno

…

sjedim u razvaljenom naslonjaču

pijem vino i pušim

nemam baš razloga

ali

smijem se

  
    OPREZ, PADA ŽBUKA

     

    ispreturaš ladice

izvrneš džepove jakni i hlača

bunariš u mraku ormara

    napokon

    pokupiš to malo kovanica

i iziđeš na ulicu

    pokraj tebe klize skupocjene pile

grmalji furaju strašne komade

    na terasama kafića šminkeri cugaju viski

smiju se

pokazuju porculanske očnjake

miluju topla bedra i odmaraju oči

na bujnim dekolteima eskort dama

    svi su opušteni

kao svećenici

    njima poslovi cvjetaju

dionice im dobro kotiraju na burzama

    ulaziš u pajzl

    piješ najjeftinije pivo

kroz zamašćeni izlog

zuriš u oronulu kuću preko puta

    na prozorima zastori boje pepela

teglice s ušećerenim voćem

na kući grafit OPREZ PADA ŽBUKA

  
    KOJI JE OVO KURAC!

     

    ponekad zaboravim

koliko ima kontinenata

koje godine sam rođen

kud sam krenuo

ime moje djevojke

kad je umrla poezija

koliko dođe boca piva u dućanu

koje cigarete pušim

s koje se zgrade bacio prijatelj

gdje sam ostavio bicikl

na čiju promociju knjige idem

koji tramvaj vozi do mog kvarta

    ponekad zastanem na cesti

i slušaj ovo je fakat glupo

ne znam jesam li do vraga to ja

    mislim

taj tip koji zuri u prosjakinju

i ne zna što da učini

dok ona sikće:
makni se od mene propalico!

  
    SVI SMO SAMO UBOJICE

     

    jeste li ikad razgovarali s čovjekom koji se odlučio ubiti?

ako ste ikad razgovarali s djetetom od nekih 5 godina, a sigurno jeste

onda znate o čemu govorim

kad vas malac pita zašto ovo? pa rukom pokaže na sunce

ne znate da li biste se smijali ili plakali

skoro je isto i sa samoubojicama

razlika je samo u godinama

razlika je samo u ozbiljnosti

razlika je samo u strahu

da i vi jednog jebenog dana ne upitate svog frenda

isto

  
    SESTRA AGNEZA

     

    nekako sam se uspio dovući do opatovine

    firma mi je crkla

otišla u stečaj

u radnoj knjižici 14 godina staža

premalo za penziju

previše za novi posao

    grad je bio pust

ljudi su uz ventilatore

državni službenici namaču guzice u moru

    sunce je visjelo iznad grada i žestoko je tuklo

u mojim sljepoočnicama

    pao sam u bambusov stolac

majicom obrisao znoj s lica

rekao konobaru, kavu i pivo, molim

    dugo nisam bio na ovom mjestu

i sad zurim u zelenu ostakljenu kocku preko puta

i vidim svećenike i časne kako užurbano

ulaze i izlaze iz te nove sjajne zgrade

    dobro, svi znamo da je crkva izdala bla-bla…

    ali, ljudi moji, vidjeti svećenika s laptopom u ruci

i mobitelom na uhu…

kako sjeda u novi moćni passat

kojeg vozi časna agneza

sestra kojoj je teško, hm, odoljeti…

  
    MRTVAC U ARMANIJEVOM ODIJELU

     

    svi ti bogataši u zakračunatim vilama

iza gubica oštrih pasa

iza visokih video kamerama osiguranih zidina

iza ostakljenih veranda

u plavim nebeskim bazenima

    sav taj kruh od kokainskog brašna

svi ti ulašteni blindirani automobili

sve te skupocjene apstrakcije na zidovima

svi ti partyji kokteli izlasci promocije izložbe

sve te tupe kazališne predstave

te bijedne knjige duhovnosti

te svježe novčanice u sefovima

ti dijamanti na prstima koji venu

    sav taj napor da se odagna strah

taj divan trud da se živi

da se stvori predodžba

da se život isisa kao meso kamenice

da se bude ime karijera opus

enciklopedijska bilješka

naslovnica časopisa

poseban klijent banke

onaj po kojeg dolazi službeni vozač

    mrtvac u armanijevom odijelu

  
    AKVARIJ

     

    prvo smo drmali po lozi.

onda smo usahli pa smo nastavili s pivom.

    ljudi na ulici su nekako ubrzali.

mislim, teško je bilo pratiti to kretanje.

    ipak, nema veze.

to sve ionako nikamo ne vodi.

    hoću reći, oprostite, život nema smisla.

dok sjedimo tu i zurimo kroz prljavo staklo.

kao dvije akvarijske ribe kojima dugo nije promijenjena voda.

a i onaj aparat za zrak slabo radi.

  
    USKRS

     

    Čuj, bio je taj blagdan i stara mi je nenadano pokucala na vrata.

    Otkud ti, i još tako rano – promrsio sam i otišao se umit.

    Popili smo kavu, popričali malo, ono, u stilu, sine moj, dokle ti misliš živjeti ovako sam, u tom potkrovlju, u tom mraku, neredu itsl.

    Otpratio sam je do tramvaja.

    U povratku sam popio pivo u dežurnoj birtiji.

    Čudio se djeci koja se, jeboti, dosađuju pred zgradom.

Ne možeš vjerovat, svijet fakat ide u kurac, pomislio sam, kad djeca više ne znaju što će sa slobodnim vremenom.

    Došao sam doma, zaključao vrata, uključio mobitel koji je zapištao dvaput:

neke obitelji su mi čestitale Uskrs iako nemam pojma o kojim je ljudima riječ.

    Smotao sam joint.

Pio sam pelin.

    Onda sam ogladnio pa sam pojeo sve četiri pisanice koje mi je donijela stara.

    Uvukao sam se u krevet, pokrio se dekom, upalio tv.

    Cijelo vrijeme urbi et orbija sam se podrigivao po sumporu i nekakvoj kiselini.

    Papa je izgledao vrlo loše, na Rim se spustila kiša, puhao je jaki vjetar i skoro mu je otpuhao govor.

  
    DIM, VATRA, VODA, DUGA

     

    ne, ovdje se ne radi o otuđenju

a bogami

ne radi se ni o usamljenosti

o poeziji pogotovo

    ovdje se radi o kasnom proljetnom poslijepodnevu

radi se o iznajmljenoj sobi na kraju grada

radi se o samotnosti koja nije uvjet ni za što

    ima nešto prokleto oslobađajuće kad skužite

da su ljudi opasni

da je demokracija riječ

da je budućnost strah

da je vaš muž lijen i glup

da je vaša žena koza

da vaše dijete nije ništa posebno zato jer je vaše

da je baš sve gnjavaža

da novac nikad neće doći

da je ljubav neisplativa

da je smrt spora

da bla-bla-bla

    ovdje se radilo o sjeni koje više nema na zidu

ovdje se radi o tuđoj sobi

već praznoj limenki piva

već praznoj kutiji pljuga

    o plamenu koji liže prljavu plahtu

o pijanom smijehu

o smrdljivom gustom dimu koji ne da disat

    o vrištećim sirenama vatrogasnih kola

o uplašenom psu koji grize lanac

o ruci na ustima susjede kojoj buktinja pleše u očima

o dugi koja se rađa iz vatrogasnog šmrka

  
    JEL TI SMETAM?

     

    sjedim za šankom.

pijem pivo.

moja je smjena završila i kolega me pita zašto ne ideš kući?

gledam kroz izlog.

iz tramvaja izlaze ljudi.

otvaraju kišobrane.

preskaču lokve.

pogledavaju na satove.

žene nose vrećice s mesom i povrćem.

žene nose hranu svojim obiteljima.

sa sivih nebodera slijeva se prljava voda.

otječe u kanalizaciju.

od tamo u rijeku.

iz rijeke u drugu rijeku.

pa u more.

gdje se voda spaja s drugom vodom, ray.

i tako.

stvari se kreću.

smisleno.

šta te boli kurac, kažem. jel ti smetam, kažem.

ne, reče. samo pitam, reče.

  
    POKUŠATI UPRAVLJATI

     

    golubovi se jebuckaju na krovovima kuća

a ja gledam susjedovog sina kako plače

jer se nebo zamračilo

i iznenadni pljusak prekida vrtnu zabavu

    njegova majka hitro kupi papirnate, već raskvašene tanjure

odnosi u kuću meso i tortu

    vjetar oblacima odnosi stolnjak

    njegov otac naporno radi da bi preživio

podigao obitelj

tu prokletu kuću

kupio možda novi automobil…

    on sad sam i pijan sjedi na tronošcu

i kao narkoman koji se ufiksao i sad se sprema satima zuriti u vlastite cipele

on pilji u roštilj kojeg neumoljivo gase teške krupne kapi…

  
    BITI JADAN I FURATI SE NA NACISTE

     

    mogu reći da sam zadovoljan ovim potkrovljem

s prozora imam dobar pogled na susjedne vrtove

ako želite stvoriti sliku o gradu i njegovim stanovnicima

preporučam sobu s pogledom na dvorište

ono ispred zanemarite, to je samo fasada

bojim se da ovo ide prema dosadnoj sociološkoj studiji

ali

krama koju ljudi čuvaju iza svojih kuća

sva sila tih nepotrebnih stvari koje će, kao, jednog dana zatrebati

to je nešto kao vic čiju poantu niste skužili

    e sad, moj susjed se fura na naciste

znate ono, obrijana glava, tamne naočale, crna pripijena majica, crne hlače, martinsice, i bijeli pit bul

na zidu sobe slika poglavnika

    svako jutro, uvijek u isto vrijeme, taj nevjerojatno ozbiljan dvojac kreće prema obližnjem parku

tamo gazda radi sklekove dok mu alter ego visi u krošnji kestena kao svinja na galgama

    kad taj burleskan prizor završi

vidimo ih kako, kao dva kripla koji su u dućanu ukrali lizalicu i žvake

stameno koračaju kući

    u okruženje reda, rada, čelične volje i discipline

da svaka vlat trave oko njihove kuće bude jednake visine.

  
    NEONSKI PLOČNICI

     

    noć je stigla prišuljavši se s leđa

    padala je topla gusta kiša

i kad bi pogledali dolje, na neonski pločnik

vidjeli bi ta lica

    šetali smo gradom

osluškivali metalni zvuk tramvaja

huk pljuska u krošnjama

zastajali ispred kamenih bista velikana

udisali mirise cvijeća

motornog ulja

prašine i kiše

    kod ulaza u zgradu kolodvora u nas je staklasto zurila kurva

taksisti su drijemali u svojim automobilima

    iz zvučnika su dolazili i odlazili vlakovi

golub na velikom satu je gugutao

    sjedili sam na klupi u čekaonici

pušili cigarete

rješavali križaljke

    baš sam se fino pravili da čekam vlak za recimo amsterdam

    kad je svanulo sjeli smo u tramvaj i vratili se kući

  
    DUBOKA RANA NA VRATU

     

    s tezgi miriše voće

mlade, još uvijek seksi mame, izabiru naranče

    tek korak dalje, iza limenih kioska, zaudara trulo meso, trule ruže

    motam se uokolo dok mi na glavu slijeću poludjele ose

muhe s nabreklim, crvenim očima

    otrovno sunce me pali po tjemenu

    s piletom u vrećici dovlačim se do birtije

padam u bambusov stolac, naručujem pivo

    zurim u glavu pileta koja visi preko ruba vrećice:

kapci spušteni do pola, duboka rana na vratu

    trudnica za stolom do moga halapljivo guta sladoled

  
    BOKSAČKA VREĆA UMJESTO OBITELJSKOG PORTRETA

     

    1.

    01:01

na digitalnom je satu na nahtkaslu

ne mogu spavat

puna je soba mjesečine

unutra je 30 celzijusa

i jedno golo oznojeno tijelo

na smrdljivoj mokroj plahti

tijelo koje onemoćalo pušta uzdahe

i vjetrove

     

    2.

    ležali smo u toj kući

na periferiji Padove

sa stropa visi boksačka vreća

na zidovima grafiti

plinska peć šišti

slušali smo hihotanje kurvi na ulici

pokrij se preko glave da ti miš ne uleti u usta, reče mi frend

okrene se prema zidu i nestane ispod flekavog popluna

takvi su to bili dani;

ramones, iggy pop, gbh, motorhead, exploited, stooges, black flag, sonic youth, pixies…

nestalni fizički poslovi

glancanje šankova

uličarenje

naviknuti da gubimo

mi nismo žudili za;

stalnom ženom

psom sjajne dlake

karijerom

izletima u prirodu

ručkovima s roditeljima

izlaskom na izbore

novom kućom

autom ispred

pokošenom tratinom

alarmom na ulaznim vratima

policama životnog osiguranja

uplaćenim ratama mramorne grobnice

malenim nasljednikom u svilenoj pidžami

     

    3.

    GABBA GABBA HEY HEY!

  
    RED HOT CHILI PEPPERS

     

    na putu do njene vikendice

ljubičastim smo autom pregazili zmiju

    prekasno smo je uočili

iz daljine je djelovala kao govno na tom šljunčanom putu

    ranjena, spuznula je u grm

    stali smo i otvorili još hladne limenke kole

    bio je kolovoz i sunce je nesmiljeno peklo

    iz šume nas je gušila ljepljiva zapara

a po ožarenim livadama

s druge strane puta

lutale su neke mršave sive krave

    uključio sam kazić

slušali smo red hot chili peppers

i grozno smo se znojili

    cijeli srpanj i kolovoz nije pala kiša

u gradu je bilo neizdrživo

i vrijeme smo provodili u vikendici

    kad bi pala noć

palili smo petrolejke

sjedili smo na trijemu i pili vino

a oko glava su nam lelujali pepeljasti leptiri

    na trenutke nisam znao gdje sam

u daljini

titrala su svjetla grada kao zrcalna slika noćnog neba

a šišmiši su obavljali svoje između zvijezda

  
    ODLAZAK U RANO JUTRO

     

    1.

    cijelu je noć padala kiša

a jutro je ipak osvanulo

okupano suncem

ispod kotača moga bicikla

pucale su debele gliste

a vrane katranskih krila

skakutale su

s nogostupa na cestu

razvlačeći još topla crijeva pregažene mačke

     

    2.

    vozim dok crkvena zvona zvone

zvona zvone

zvone

one

  
    STRAH

     

    ne znam zapravo zašto

ali u posljednje vrijeme

razmišljam o tome

– o samoći i strahu od nje –

jedan poznanik mi je svojevremeno rekao

tko će ti dodati čašu vode kad ćeš biti star i nemoćan?

još je dodao, ne možeš stalno živjeti ovako, bez doma, bez djece

ali nisam baš siguran da li je u pravu kad se prisjetim svog oca

on je imao mene i moju majku

no bilo je to ovako;

bila je jesen i mi smo propadali u masnu zemlju

a neki je pas lajao na grude magle koje su se

kao kugle sasušenog drača u vesternima

valjale parkom

onda smo ušli u sivu kuću

moja je majka otvorila neka bijela vrata

koja su se uz škripu i tresak

zatvorila za njom

ja sam skliznuo u bijelu klupu u predvorju

lamatao sam nogama i pratio sam pogledom

pogrbljene spodobe koje su kašljucale

i strugale šlapama po kamenom podu

jedna je spodoba prišla mojoj klupi

hračnuvši u limenu posudu na stalku

bojao sam se pogledati je u oči

pa sam uplašen zurio u sivi uljani zid

majka je pognute glave i s vrećicom u ruci napokon izišla

skočio sam s klupe i pohitao za njom

magla se istopila

sunce se meškoljilo u trulom lišću

pas je sad lajao na vjevericu u krošnji

kod ograde od kovana željeza

neki je vojnik brisao čizme papirnatom maramicom

tada nisam mogao ni u snu zamisliti da smrt

čudno

može stati u običnu vrećicu

preobrazivši se u stvari koje su još sinoć pripadale mome ocu

…
velike zelene žabe

i zmije debele kao stabla

bijeli zečevi kod uzgajatelja smrti

koji se cereka poput hijene

hi-hi-hi

smrt je moja ljubav i moj smisao

  
    KAO BOLEST BEZ SIMPTOMA

     

    dešava li se i vama da ponekad izgubite na trenutak sliku o sebi?

preplavi li vas rastrojenost i osjećaj nekog, hajmo tako reći, straha?

hodate ulicom

razgledavate robu u izlozima

krećete se gradom bez nekog cilja

a lijep je proljetni dan i djevojke izgledaju sjajno

djevojke su vesele i ponosne

sve upućuje na mirnoću i ljubav ali

neki osjećaj gubitka podmuklo se uvlači u vas

polako, kao bolest bez simptoma

  
    UPRAVO SE ZAKLINJEŠ NA VJEČNU LJUBAV

     

    prošle su tri godine

kako sam odselio iz tog kvarta

    ponekog iz stare škvadre susretnem u tramvaju

u nekim birtijama u gradu

a ponekad razmijenimo i sms

(ništa spektakularno, tek toliko da se uvjerimo da smo još živi)

    ne volim se vraćat na mjesta na kojima mi je bilo dobro

ne volim čak ni svratit u kvart u kojem sam proveo djetinjstvo

    ne, ne radi se o uspomenama, iako, nakon svega

to je jedino što nam ostaje

    hoću reći… ma, nije važno

    u crkvi sam bio dvaput u životu

krštenja se, naravno, ne sjećam, to je prvo

drugi sam put u njoj našao utočište

pred drotovima:

zurio sam u kipec Marije Djevice?

i čekao da padne noć

sjećam se krezubih baba u crnini

i njihovih voštanih profila

sumnjam da su te babe bile sposobne i u što vjerovati

    e sad, frend se ženi i mi stojimo pred crkvom

i skupljamo se kao demonstranti pred zgradom vlade

    veljača je i hladnoća opako steže:

grad se pretvara u maketu od leda

    Dado Panker stoji na stepenicama i burleskno maše trobojnicom

    nerviraju me tamburaši

pa se pridružujem ekipi smotanoj oko jointa

(pijem Jeger dok čekam svoj red)

    stiže i Deva Egzistencijalist, uzima mi bocu iz ruke

i kaže da je šest dana bio u čistilištu

da se Mićo bacio sa zgrade

da je Goga u komuni u Španjolskoj

da… (tu je stao jer mu je Svinja uvalio pljugu u čube)

    imam problema s mjehurom i čim nešto popijem moram pišat

(znam da je bogohulno ali morao sam to obaviti na zidu crkve)

    vratim se

    kao u nekom filmu ispred crkve više nikog nema

osim nepoznatog mi tipa koji upravo poteže iz boce ostavljene pokraj ulaza

    uđem u crkvu i sjednem na klupu

(unutra je hladno kao i vani)

    na trenutak pomislim na Boga

(red je, jebiga, kad sam već tu: šta ćete, i ja robujem konvencijama)

    ali, ono što me stvarno plaši nije On, već to što sve češće na ružan način izlazim iz zajednice

(vjerujem u to da poslije tridesete čovjek mora htjeti što više biti sam)

    to sam i učinio

baš u trenutku kad su se mladenci zaklinjali na vječnost, ljubav, itd.

    ko zadnji papak ušuljam se u noć

i krenem u prvu birtiju na pivo i lozu

    nakon pete

više ne osjećam pete

ali ljudi moji stvarno uživam u vlastitom društvu

i smijem se konobaričinoj opasci ubijaju me ove subote!

upućenoj nekom s druge strane telefonske žice

  
    SUSRET

     

    to se desilo u concordiji

ja pijan za pultom pored ulaza u zahod

ona trijezna i uplašena za klupom

oboje, ako mogu tako reći, suvišni na tom mjestu

ne sjećam se kako smo se upoznali

ostatak večeri proveli smo zajedno

dva lica u dimu cigareta

jedno zbrčkano alkoholom i nesanicom

drugo izdano i s grimasom straha od ljudi

odvezao sam je svojom trulom škodom do novog zagreba

– evo, to je moj neboder

nagnuo sam se preko volana pogledavši uvis

– na kojem si katu?

– na trećem

zapalio sam pljugu

tupo zurio u mrak koji je počinjao tamo gdje su stala svjetla škode

kad bih dodao malo gasa

mrak bi ustuknuo za koji metar pa bi se ubrzo vratio

– hvala na vožnji

– e, nema na čemu

– sutra te nazovem

– može, čujemo se

– bok

– bok

  
    I JA SAM SE SMIJAO

     

    Iskreno se začudila kad me prvi put vidjela kako lupam po pisaćoj mašini.

Šta to pišeš?

Da oprostiš, pjesme.

?

Zašto si se začudila?

Pa, nisi mi reko da pišeš.

To ti je u mom slučaju, po jednom kritičaru, samo elementarni nagon za pisanjem.

Sjela je u naslonjač iz čijeg je rukohvata opasno virio čavao.

Pa, jel imaš nešto objavljeno od toga?

Imam. Mislim da su časopisi u ormaru. U kutiji od cipela.

Ustala je i počela prekopavati po gomili robe na dnu ormara.

Evo, našla sam!

Sjela je natrag u naslonjač.

Pola sata sobom je vladala tišina.

Šta je ovo?!

Skočila je na noge držeći moju knjigu u ruci.

Pa, nisi mi reko da imaš knjigu?!

Jebiga, sad znaš da imam.

Gledala me u oči.

Onda se počela smijati.

I ja sam se smijao.

  
    NA TRIPU

     

    Pjesnik uđe u zadimljenu rupu

Crni kofer položi na šank

Travaricu – reče konobaru

Pjesnik srola pljugu

Sukne rakiju

Hu! – psikne i strese glavom

Još jednu – reče

Pjesnik zuri u dubinu rupe

Od tamo odzvanjaju tupi udarci biljarskih kugli

Uz stolove se povlače đankiji

Pjesnik sukne i drugu rakiju

Oči mu se podlijevaju krvlju

Otvara kofer

Između pjesama odabire pištolj

Puca u konobara

Đankiji se smiju

S leđa si otresaju zmije štakore sove miševe jegulje žohare

Njihove žene se porađaju na biljarskim stolovima

Dojenčad bodu iglama cerekaju se gađaju se mrtvim tijelima

  
    PRAZNI TRAMVAJI KRUŽE GRADOM

     

    slušala si massive attack

    onda si se istuširala vrućom vodom

i bilo je okej to zamagljeno ogledalo

u kojem se nije zrcalilo tvoje lice

    otišla si na korner u pruđu

    pila si kolu iz limenke

a pijani klinci pušili su travu

tamo preko puta

    njihov je smijeh odzvanjao u noći

    sjedila si na haubi nekog auta

i čekala svog dilera

    bilo je kasno i svjetla nebodera

gasila su se ritmično

    umorni stanari (oh, vrlo umorni stanari)

spremali su se na počinak

    napokon je stigao

(kožna šilterica, crni kawasaki)

    dala si mu lovu i sjela si na klupu

    gledala si prazne tramvaje

koji su kružili gradom

    fakat apsurdan prizor

    nešto kao organizirano suprotstavljanje

nečemu što ne znamo što je

  
    SVETINJE

     

    mišiću moj mali uzmi još ovaj zalogaj pa možeš u park.

on otvori usta.

ona mu u usta ugura komad mesa.

    prenizak je da bi dohvatio svjetlo.

kod lifta začuje mijaukanje.

    sjedi na vrtuljku i čeka prijatelja.

u naručju mačić koji je glavu ugurao u rukav njegove jakne.

    baci mačića pred psa.

zuri u svoje najkice poprskane krvlju.

    smije se.

  
    DO POSLJEDNJEG DAHA

     

    posni obroci

kava bez kofeina i šećera

    jabuka na ormaru

svilene ljubičice u vazi

    san u strahu od smrti

gipsani Isus na zidu

    sentimentalna poezija na radiju

prskalica u alzheimerovoj ruci

    burleskan pokušaj valcera

(taj mali napor koji se lako može premetnuti u smrt)

    djetinjasto zaljubljivanje u osamdesetoj

(nešto kao život u domu za starce)

    do posljednjeg daha

  
    190 MRTVIH KUNA

     

    Slušajte,

prvo što mi je palo na pamet

kad sam pročitao taj oglas u novinama

je Hankova pjesma Ništa nije djelotvorno kao poraz.

    Jebiga,

dao sam tih 190 mrtvih kuna

i za uzvrat sam dobio uplatnicu i neku mutnu nadu

da ću na toj radionici kreativnog pisanja nešto naučiti.

    Eto,

ja, koji sam školu zaista mrzio

sjedio sam u toj dvorani

naravno

gore

u zadnjem redu.

    Dosađivao sam se

vrpoljio se u škripavom stolcu

bilo mi je vruće

i žao što nisam ponio limenku kole.

    Kako ništa ne možete naučiti gledajući neku pornjavu

tako ni pisati nećete naučiti na radionici kreativnog pisanja.

Morate biti poraženi da bi mogli dalje.

    O, da!

sjećam se tog dana.

    Čekao sam je u Blatu gdje sam bio stalan gost

i na živce su mi išli subotari

koji su tamo recitirali svoju lošu poeziju.

    Ona nije bila lijepa

imala je kravlje oči i astmu

a usta je držala otvorena

kao debil.

    Ja sam bio ružan, sirov i glup

(to sam i danas)

i pogorio sam na koncertima

Black Flaga

Uk Subs-a

Partibrejkersa

D.O.A.

The Exploited

itd.

    Kasnila je, jebem joj sestru, nekih pola sata

i kad je napokon stigla

odmah sam joj prišao i izveo na ulicu

rekao sam joj: Sori, nisam znao da je ovo rupa!

    Onda smo otišli u Dubrovnik

gdje su dolazili obrtnici iz Ilice

kurve

i kockari.

    Sjećam se

pio sam pelinkovac

a ona je cuclala frape od jagoda

i onako pognuta nad čašom

sa slamkom u ustima

gledala me kravljim očima

dok sam se upinjao zadiviti je

lažući

kako namjeravam upisati likovnu akademiju

i da ću unajmiti atelijer u potkrovlju

na što je ona dodala

da to nije potrebno

jer ima prazan stančić u blizini Britanca

i da će mi dati ključeve.

    Istina je

u to sam se vrijeme malko furao na umjetnost

volio sam Luciana Freuda i Francisa Bacona

čitao sam Hanka i druge američke prljave realiste

a Godarov film Do posljednjeg daha

s nenadjebivim mladim Belmondom

gledao sam osam puta.

    Njoj je umjetnost bila besmislena

otprilike kao puštanje zmaja, ribičija ili slaganje pazla

kao ostaci nečeg djetinjastog u čovjeku.

    Završivši s pićem

otišli smo pogledati taj stan:

u prizemlju

s pogledom na vrt

i

seks

je bio nespretan i smiješan.

    Sjećam se

zapalio sam pljugu dok se ona tuširala

čak sam se poigrao s mačkom

koja je skočila na prozor.

    Ona je rekla (ne mačka): Kako ti se čini?

Na što misliš?

Pa, na stan!

Ah, da! gledaj, mislim da mi neće odgovarati.

Zašto?

Pa zato jer ima premalo danjeg svjetla, a i ne bih htio da se tvoji starci napikavaju ovamo – rekao sam.

    Slegnula je ramenima

i nagnula je glavu trepćući onim kravljim okecima.

Slušaj, rekao sam, unajmit ću atelijer za kojeg ćemo znati samo nas dvoje!

Bit će to naš golubinjak!

Bubnuo sam tu ljigu i, začudo, nje se to jako dojmilo.

    Tad sam shvatio da većina žena

ima jako loš ukus

i da zato tupani furaju ljepotice

a zgodni frajeri se vucaraju gradom s gaborima obješenim oko vrata.

    Naša je veza kratko trajala.

    Čuo sam da se udala za nekog informatičara

ali to, ionako, više nikog ne zanima kao uostalom

ni poezija.

  
    BRUNO I ANDREJA

     

    Mobitel zasvira Cabron od RHCP-a.

    Bruno čita tekst: Čekam te u sobi. Požuri. Gorim od žudnje. Želim te.

    Proguta slinu. Zdilita poruku. Spremi mobitel u torbicu.

Olabavi kravatu. Otkopča gumb na košulji.

Zuri u ekran kompjutora.

Već četiri dana radi na statistici uspješnosti prodaje.

    Andreju je upoznao na novogodišnjem tulumu kod prijatelja.

Ona je blagajnica u Konzumu. Plava. Niska. Velike sise. Velike sive oči. U Zagreb došla sa sela. Živi kao podstanarka.

    Njemu je trideset peta i živi sa starcima. Do sada par veza. Kratkih. Bezveznih. Završio ekonomski faks. Deset godina radnog staža. Deset godina rutine. After work partyja. Nacerenih grimasa. Trgovaca. Tajnica. Raznih kretena.

    Pa doma. Pred telku. Masturbiranje u krevetu. Nada da će ipak pronaći nekog. Pas mater. Već mu je pun kufer ispraznosti vlastitog života. Kvartovskih koza koje mu se nabacuju. Zbog novog golfa i love. Zna on. Zbog nevinosti kojom zrači. Njegov kvart je selo u kojem svak o svakom zna sve. Andreja živi na drugom kraju grada. On tamo ne poznaje nikog. Čini mu se da bi bilo dobro preseliti k njoj. Započeti napokon s tzv. novim životom.

    Poslije novogodišnjeg tuluma odvezao je Andreju doma.

Ona je radila dok je vozio.

Pijani klinci su bauljali ulicama.

Semafori su žmirkali žuto.

Padao je snijeg.

Ona se smijala.

On je bio smeten. Ruke su mu drhtale.

Ostao je spavati kod nje. Jebali su se cijelu noć.

Kući se vratio iznuren i zaljubljen. Sretan.

    Ustao je i otišao do aparata za kavu. Nazvao ju je.

Daaa?

Morat ću ostati duže.

Jooj, ljubavi, dođi. Ne mogu izdržati. Reci šefu da moraš mamu voziti doktoru. Izmisli nešto.

On grize gornju usnu. Nešto ću smislit. Vidimo se uskoro.

Ljubavi, ostani još par sekundi na vezi.

Zašto?

Stavit ću mobač na svoju macu a ti joj pošalji poljubac.

On reče, Andreja, šta ti je?

ali pitanje je već u njenoj pički.

    Ušao je u stan.

Ona mu skine cipele. Hlače. Gaće.

Uzima ga u usta. On baca kravatu na pod. Vrti mu se u glavi.

Gladan je. Iscrpljen.

Ne želi da mu puši. Ne želi seks. Ne želi ovakav život. Pas mater.

Spermom joj zalije lice.

Ona se smije.

On pada u naslonjač.

Zuri pred sebe.

Ona stavlja Petra Grašu u liniju.

Pa sjedne na pod.

Njegovom čarapom briše spermu s lica.

Pjeva…

  
    POGLEDATI U NEBO, KRENUTI NIZ ULICU

     

    Moguće je ostati bez posla

Lunjati gradom s rukama u džepovima

Maznut lovu nekoj babi na bankomatu

Zbrisati na periferiju

U nekom pajzlu lokati pivo

Pokušati šarmirati konobaricu

Slušati narodnjake

Otići s njom u njenu podstanarsku sobu

Gledati Milijunaša dok se ona tušira

Piti i jebati se

Srolati joint

Ustati rano dok ona još spava

Pokriti je dekom preko sisa

Izbunarit joj novčanik

Izići u hladno bistro jutro

Pogledati u nebo

Nasmijati se i krenuti niz ulicu

  
    NAŠI MRTVI OČEVI I PIJANE MAJKE

     

    u toj rupi provodimo dane

i konobar je već umoran od svega

    mi smo divni propalice

    škvadra koja trune u kutu birtije

tamo kod ulaza u zahod

    mi ne pričamo o novcu

i ne bojimo se budućnosti

    nama u kurac! ne zvone mobiteli

i ne dolaze nam jedna za drugom

ljubavne sms poruke

ali stižu one o još većem minusu na tekućem

    nas kao i da nema

    i tek u prolazu

dok guraju vrata zahoda

na nas svrnu pogled zalutala gospoda s kravatama

a gospođe u krznenim kaputima kolutaju očima

    nama ne prilaze ni ulični trgovci

prodavači kineskog smeća

ali prilaze nam drotovi

koji ozbiljnih lica proučavaju naša

    mi smo divni propalice

    dostojni nasljednici naših mrtvih očeva

i pijanih majki

  
    REKLA JE KAKO JOJ JE SVEGA DOSTA

     

    došao sam na trg nešto prije dogovorenog vremena

usidrio se kod ljekarne

zapalio pljugu

promatrao svijet

kumice koje prodaju cvijeće

cigančice dosadne kao muhe

s dolca su dopirali čudni mirisi

skupi i jeftini parfemi pomiješani s mirisima sira i ćevapa

došljaci su ispijali svoje kave u kavani

ura je išla točno

ban se kočoperio na suncu

tramvaji su vozili po redu vožnje

s jumbo plakata strogo me gledao franjo tuđman

kad je stigla zagrlio sam je i poljubio

zamaknuli smo u radićevu i krenuli prema gore

šetali smo gornjim gradom

napokon, završili na bilijaru u mesničkoj

prostor je bio zagušljiv i mračan

bili smo jedini gosti

pričala mi je kako živi s maćehom

koja ju pokušava izbaciti iz stana njezina pokojna oca

kako u džepu ima presudu o iseljenju u roku 15 dana

kako nema love za odvjetnika

kako ne zna što će

kako nema kamo

kako joj je svega dosta

kako je prije tjedan dana dobila otkaz

kako nema što jesti

dobro, ni ja nisam stajao nešto spektakularno bolje

ali imao sam taj posao i redovnu plaću

dvoje sjebanih ljudi za bilijarskim stolom

čuj, rekao sam, hajmo do trga maznuti po hamburger

kad smo izišli

kao u nekom filmu našli smo se na ničijem terenu;

gore, barikada od policijskih specijalaca

dolje, kod skretanja za saloon, ista slika

zbunjeno smo se osvrtali oko sebe;

dvoje ljudi nasred ceste

i krepani golub koji se nakljukao

otrova za štakore

  
    PAS S JEDNIM OKOM

     

    dugo smo tražili

tu uličicu na periferiji

    ma, daj, idemo natrag, rekao sam

u oglasniku se često potkradaju greške

    ona je rekla, čekaj, pitat ću onog starca koji iznosi smeće pred kuću

    zapalio sam pljugu

i gledao kako mu nešto govori na uho

    starac se okrenuo

pokazavši rukom prema zapadu

    triput sam pritisnuo zvono

na rđom izjedenoj ogradi

    dvorište je bilo krcato svakakvom kramom

    ovo je gore od jakuševca, rekao sam

    tad smo začuli neki metalni zvuk koji je dopirao iz dna dvorišta

    iz vešmašine izronio je pas kojem je zamalo otpala sva dlaka

    postajao je sve veći i sve ružniji

    iscrpljen, legao je uz ogradu

    zanijemjeli, zurili smo u njegovu duplju u kojoj su migoljili crvi

    smrad je bio nesnosan

ali zalazak sunca je bio veličanstven

baš kao na fotkama amatera

    okrenuli smo mu leđa i krenuli natrag

  
    FUCK OFF! PJESNICI

     

    možda pretjerujem

ali

pratili su me u stopu;

pjesnici

    odem u jazovku – tamo su

odem u zlatnu bulu – tamo su

odem u blato – tamo su

odem pod stare krovove – naravno da su i tamo

    preko tjedna naporno radim

slobodna subota mi je svaka treća

zato u subotu ujutro volim otići na kavu

čitati novine

malo se furati na srednju klasu;

okupan, obrijan, s novim čarapama na nogama

listam vjesnik i pijuckam jeger

    ali

    moj bože!

evo ih, ulaze;

izmučenih lica

nikotinskih prstiju

s aktovkama od skaja

na stolovima travarice i pelinkovci

smrdljiv dim jeftinih cigareta

    stihovi koji izazivaju poseban osjećaj nelagode;

neku mješavinu stida, bijesa i sažaljenja

    ali, gospodo

njihova osjetljivost je tragikomičnih razmjera

oni ne pišu za ljude

    oni pišu samoj gospođici Estetici

    na kraju

    od stida i bijesa ostalo je samo VELIKO SAŽALJENJE

  
    ONA ŠUTI I GLEDA ME RAVNO U OČI

     

    Ona reče mogli bi u kino. Mogli bi u kazalište. Mogli bi otići u šetnju. Mogli bi sve što poželimo.

    Ja gledam turnir K-1.

Dečki se pošteno trude u sakaćenju, a maleni japanci u gledalištu šire oči, ručicama pokrivaju usta i poskakuju na svojim sjedalicama.

    E, sad, slijedeće pitanje se neizostavno nameće: Zašto je taj, hm, sport, toliko popularan baš u Japanu?

    Možda zbog samuraja, liberalnog kapitalizma, tradicije žrtvovanja, preteškog rada?

    Ali, nekako mi se ipak čini da to nema veze ni sa čime od navedenog.

    Zapravo, ne mogu se oteti dojmu da taj maleni gledatelj, u ringu vidi svoga šefa koji okrvavljen pada na leđa, a on, taj gledatelj, skače na užad, širi ruke i urla, u prijevodu, nešto kao: Nebu mene niko jebal!!!

    Ona šuti i zuri u ekran i odjednom reče: Reci mi nešto lijepo.

    Molim?

    Reci mi nešto lijepo.

    Ona često zna uletit s takvim stvarima i moram priznati da me tada totalno zbuni.

    Nešto lijepo, nešto lijepo… mantram.

    Ona šuti i gleda me ravno u oči.

    Mm… nešto lijepo… nešto lijepo, mrmljam si u bradu.

    Ona tad odmahne rukom, ustane, počeše se po nadlaktici i reče: Kakav si ti pjesnik kad ne znaš reći nešto lijepo?

    Pa ode u kupaonicu.

    Ja ostanem zuriti u nekog gorostasa koji upravo ulazi u ring.

  
    NA SREĆU, SAN

     

    slušajte

bila je nedjelja

i ustao sam vrlo rano.

    sjećam se da sam sanjao ono što bi mnogi nazvali uspjehom:

nosio sam skupo odijelo

a ispred vile

na jutarnjem se suncu bljeskao maybach.

    dok sam prilazio automobilu

namirisan i gizdav

imao sam onaj nadmoćni izraz lica

hrvatskog novog bogataša.

    onda sam se uvalio u sjedalo

napravljeno od koža divnih mrtvih životinja

upalio sam motor

pa md plejer.

    ubacio sam automatski mjenjač u vožnju.

    ispod kotača koji su nosili 200.000 eura

dok sam rulao prema glavnoj cesti

prštao je šljunak.

    zatim sam se probudio

sav užasnut i mokar

jer baš kad sam došao na glavnu cestu

iz snažnih je zvučnika meketala Minea.

    odahnuo sam

vidjevši svoju djevojku koja je mirno spavala

a na stolu su bile tri prazne boce vina.

    zatim sam ustao i obukao se.

    dolje

kod brajde

preplašio sam mačku koja me prestravljena

zumirala u oči kao da je ugledala pit bula.

    onda je s poda zgrabila pileću glavu

i u jednom je skoku već bila skrivena negdje u gustoj brajdi

iz koje je u nebo prhnulo jato živčanih vrabaca.

    potom mi je gazdarica

strateški nalakćena na okno prozora

zaželjela dobro jutro

dometnuvši

da će nam morati povisiti stanarinu

jer cijene lete u nebo.

    kao i cigani, rekao sam

nego, gazdarice, ne vidim pred kućom svog maybacha?

znate li gdje sam ga parkirao?

    kaj?

    gordo sam koračao pustom ulicom

baš kao onaj šerif iz prastarog točno u podne

i osjećao sam njen pogled na tjemenu

ili me je to peklo sunce

koje se rađalo tamo

na istoku

iznad jakuševca?

  
    NITKO NAS NIJE PITAO: ŽELITE LI OVAKO?

     

    jedem hamburger

i zurim u fotografiju radnice mjeseca na zidu.

    taj zgrčen osmijeh

grimasa je pozitivne eugenike.

    evolucijska metamorfoza od socijalističkog spavača

do nabrijanog kapitalističkog roba.

    pred oči mi dolaze lica onih govnara

iz mmf-a

svjetske banke

i drugih zločinačkih organizacija.

    mlade robinje nose kartonske kapice

i djeci daruju balone.

    podrigujem kolu i preprženi luk

i blesavo se osmjehujem nekom malcu koji pilji u mene.

    ne znam s djecom.

    što reći tom musavom bezobrazniku?

    pomislim, možda ga čudi što sam sam?

    salvetom obrišem majonezu s usana i odlučim otići.

    baš u tom trenutku do malca dođe njegova majka, primi ga za ruku

i izvede van…

    gdje stari cigan svira harmoniku

a skinsi preko puta čekaju da padne mrak.

    kad će ga opaliti palicom po tjemenu.

kad će ga cipelariti ulaštenim martinsicama.

kad će ga izbosti skakavcima.

    oni žele vidjeti njegovu cigansku krv na pločniku.

    koju će ujutro isprati pijani poljevači ulica.

    dok se zvonar vješa o konopce a umorne kurve odlaze na počinak.

  
    HEJ HOMBRE NAMA JE 37!

     

    pozvan sam na taj rođendan

i, iako mi se nije išlo, rekao sam dolazim.

    uvijek tako, već dvadeset godina

nikako ne uspijevam reći ne.

    mislim, daleko od toga da sam nekakav papak.

ali prijateljima, ili točnije, onome što je od toga

ostalo, ne mogu reći hej, hombre, nama je 37!

    ma, okej, nije to što mislite.

dobre su to godine, i zašto ih, uostalom, čovjek ne bi proslavio?

    ma, izvlačim se, zapravo, ne znam što bih pametno rekao.

    ustao sam, otvorio prozor, udahnuo svjež zrak.

skuhao si kavu, natočio čašicu pelina, upalio radio.

    subota je i neki je narodni zastupnik gostovao u

intervjuu tjedna na radiju 101.

krasno ga je bilo slušati, čovjek je precizno secirao pokvarenost

države, zalagao se za prava djece, invalida, penzionera,

homoseksualaca, krumpirovih zlatica, ateista, sipa i

bjeloglavih supova

    sve je to okej ali svi mi znamo da su to samo riječi u eteru.

    ugasio sam radio, obukao se, izišao.

    prošetao do grada, kupio poklon (Dragoslav Mihailović, Kad su cvetale tikve usput, svakako pročitati)

popio pivo, gledao žene, prosjake, švercere cigaretama

onaj jad kod Charlija koji navečer bude u glamurkafeu

po tisućiti put se čudio drotovski plavoj boji zagrebačkih tramvaja

na koncu otišao doma tim razjebanim vozilom.

    očistio kuniću gajbu, dao mu hranu i svježe vode, pustio ga da optrči par krugova oko stola u sobi

    zaspao…

  
    NIKAD NIJE PLESAO POGO

     

    Srušiti se u blato

Ukočena pogleda

Sivo nebo

Jata crnih ptica

Muzika smrti

Rijeka

Užarena lava

Otrovni dim

Fijuk metaka

Granata

Tjelesnost

Moj Bože!

Pijani smijeh

S druge obale

Magla

Ilovača

Gle!

Debele i crne

Muhe

Ulaze u potiljak

Krvavih krila

Roje se na usnama

Spremne da ponovo

Uzlete

  
    UMORNA SAM OD TVOJIH GLUPOSTI

     

    zima je

grijemo se u birtiji

pijemo čaj s rumom

a ja komentiram prolaznike:

dajgle onog debelog tipa s glavom nilskog konja

ili

pazi ovu pičku u boksačkim tenisicama

i facom glupom do bola

ili…

    ona teško uzdahne

    šta ti je? – pitam

    umorna sam od tvojih gluposti – reče

    ja zapalim cigaretu, promeškoljim se u stolcu

otpuhnem dim u malu paukovu mrežu na požutjelom stropu

    i tako

vani slini magla

konobar zijeva

gluho žmirkaju žaruljice pikada

netko je ovog trenutka negdje umro

i ja vidim one pijane momke kako polažu leš

u limeni lijes i psuju dok silaze stepenicama

    opet zurim kroz zasrani izlog:

neki tip obučen kao djed mraz, kul, dostojanstveno

puši joint na cesti

    crvena lampica u njegovoj kapi svijetli…

    dajgle ovog debila – kažem

  
    PJESNICI ČUČE IZA SNAJPERA

     

    čitam joj esej iz novina

o pjesnicima ubojicama

s posebnim naglaskom na srpsko-ruskom dvojcu poeta

koji su na palama žderali janjce i cugali šljivovicu

    zamislite sliku;

crveno sunce zalazi za plavičaste planine

mliječno bijeli janjci nabodeni na kolac

iz visoke vatre frcaju krjesovi

    pjesnici sjede na šljemovima

i zure u vangoghovo zvjezdano nebo

zapišu poneki stih u svoje masne teke

    meso cvrči na žeravici

a pijane vojničine zbijaju šale

i puštaju vjetrove

    poslije žderačine

pjesnici uzimaju u ruke snajpere s ic nišanom

i ciljaju nesretnike na sarajevskim ulicama

ljudi padaju tiho a pjesnici se cerekaju

dok ih vojničine tapšaju po ramenima

    i taj slijedeći čovjek na cesti

kojeg su upravo centrirali u križ snajpera

za njih i nije čovjek

    kao što ni oni

samima sebi

nisu ljudi

  
    KRETANJE STVARI

     

    Probudila ga je kiša.

    Na grad se sručila kao božji bijes.

Kao nagovještaj kraja.

Sudnjeg dana.

    Ne.

Na ovaj način prirodne pojave

objašnjavaju fatalisti.

    Dakle padala je kiša i on se probudio.

Upalio je radio.

    Djevojka do njega: Koliko je sati?

On: Pojma nemam!

Pa zapali cigaretu.

Ona: Joj, kako možeš na prazan želudac?

Pa tek si otvorio oči!

    On: Jesi za kavu?

Ona zbaci deku sa sebe.

Može!

On: Gdje ćemo?

Ona: Ne znam. Upali grijanje. Jako mi je hladno.

…

Motor brekće na raskrižju

On: Ravno lijevo ili desno?

Ona: Vozi ravno!

Pa zijevne.

  
    ŽELJEZNI BOEM GLEDA LJUDE KOJI JEDU HAMBIJE

     

    te godina zima je bila jebena

za klošare, penzionere (to je kod nas isto) pse i ptice

    cijelu smo zimu ostavljali hranu na verandi

i kosovi nisu dali vrapcima ni blizu

    ma, i ptice su poput nas

    kad je napokon zatoplilo

odlučio sam prošetati gradom

    čuj, šta da ti kažem?

    svijet se razmilio ulicama i trgovima, i to je okej

ali nevjerojatno je kako je Zagreb pun žena koje, jednostavno, ne znaju hodat, koje divovskim koracima stupaju Ilicom, lamataju rukama, viču u mobitele teškim naglaskom, i, uopće, te su ženturače u stanju otjerati čovjeka u… ma, čak i u knjižaru, kao što je to bio slučaj sa mnom

    uzeo sam poeziju na sniženju

    na gljivi sam pojeo hamburger, popio pivo

i promatrao nekog željeznog pjesnika boema s gitarom

  
    DRŽATI SVE POD KONTROLOM OSIM VLASTITOG SINA

     

    Jednom je iz lifta izišao

u krvavoj pregači

i s mesarskim nožem u ruci.

    Pozdravili smo se kulerski

kao da su takve scene u gradu

sasvim normalna stvar.

    Drugi je put u lift ušao

s vrećicom kiselog zelja

i ja zaista nisam imao pojma

da mogu zadržati dah

sve do desetog kata.

    Treći je put upro na leđa

svinjsku polovicu s koje je

na

pod

kapala

krv.

    Otvorio sam mu vrata, rekavši:

Izvolite, ja ću pričekati drugi lift.

    Jedva je uspio utrpati se unutra

i s onim papkom, kao podignutim prstom,

ukorio me jer ne dolazim na sastanke

kućnog savjeta.

    Poslao sam ga gore, ne odgovorivši mu.

    Za državnih praznika našu je zgradu

kitila ispeglana trobojnica, a oglasne ploče

ne bi se postidjela ni Pliva.

    Bio je to sjajan predsjednik kućnog savjeta.

    Ali, sin mu je usprkos svemu kupovao dop od lokalnog dilera.

    Koji je stanovao kat iznad njihova stana.

  
    OPET NA ULICI

     

    njeno jecanje ne ide nikako s ovim jutrom.

    hoću reći, jutros sam se probudio dobro raspoložen i to

nakon nekoliko teških mjeseci bez posla, bez love, i bez volje

da učinim nešto sa samim sobom.

    vjerujem da vam je poznat taj osjećaj:

svijet se kreće, a vi stojite sa strane i nemate snage uključiti se

zapravo nemate snage ni misliti o tome da bi se, do vraga, trebali uključiti.

    to nije odmor od svijeta, neki zasluženi predah, to je očajno stanje

to je, mislim da neću pretjerati, grijeh.

    i sad, ona stoji na tom pragu sobe, drži se za kvaku i jeca.

    u njenoj je ruci koverta, ona zlokobna, plava.

    vidim se, skupa s njom, na ulici:

u ruci oglasnik,

nepoznata cesta okovana ledom,

sjeverac brije po očima,

neki psi guraju glave kroz ograde

i keze bijele očnjake.

  
    TUŽNO JE ZNATI

     

    još u osnovnoj školi

on je znao što će biti kad odraste.

    zvuči glupo,

ali zaista ima ljudi koji već kao djeca

znaju ono što većina nas

ne otkrije do kraja života.

    kad su mene, recimo, pitali

Što ćeš, Mario, biti kad odrasteš?

odgovorio sam: Hm, nemam pojma.

    on je imao vlastitu sobu s pisaćim stolom.

imao je vlastitu biblioteku.

uvijek pospremljen krevet.

obrisanu prašinu na policama.

imao je četiri para kućnih papuča: dvoje ljetnih i dvoje zimskih.

naravno, nekoliko pidžama.

bio je uvijek očešljan i s podrezanim noktima na rukama.

zube je prao i u školi.

u nju nikad nije došao bez sendviča i soka.

    kad ga je jednom prilikom učiteljica pitala:

Što ćeš, Davore, biti kad odrasteš?

on je ustao iz klupe, ukipio se i ispalio:

Kad odrastem, učiteljice, bit ću sudac!

    moram priznati da sam ga se bojao.

iako su se svi u školi bojali mene.

    bojao sam se tog zapravo odraslog čovjeka.

te greške u tijelu djeteta i

kad sam jučer dobio sudski poziv

i kad sam zakoračio u sudnicu…

  
    HAJDE, TO JE OKEJ

     

    telegram s burze

    stigao mi je tog jutra na ruke

    čitam, tvrtka traži djelatnika mog profila

    hajde, to je okej

    večer prije sam se, iako nisam namjeravao, olešio

    hm, nabasao sam na škvadru i na brodu smo si

izbijali posljednje kune iz novčanika

    preko ograde betonskog broda rigao sam u smrdljivu sivu vodu koja se pušila kao vrela juha od gljiva a mostom su tutnjili teški šleperi natovareni smrznutim lešinama

    svako jutro lešine stižu u grad, drage majke!

    onda sam nazvao frenda da mi objasni kako se veže kravata

    ipak, umjesto na razgovor, onakav upicanjen, s katastrofalno svezanom kravatom, odšetao sam, u kurac, do birtije

    prvo je nastao muk

a onda je škvadra prasnula u smijeh

    tjednima poslije bio sam objekt opće zajebancije

    ali na konto toga jedno sam vrijeme pio badave, a to danas,

priznat ćete, nije ni tako mala stvar

  
    IMA BOGA, NEMA BOGA, MA KO GA JEBE!

     

    njegova djevojka i on vole gledati dokumentarne filmove.

pogotovo one o svemiru.

znate one raskošno producirane filmove u kojima su voditelji holivudske zvijezde.

e, jučer su gledali jedan takav spektakularan dokumentarac i kad je film završio, ona mu reče: Ne plaši me smrt, jer kad gledam svemir kao da gledam smrt, ne to, nego me plaši to što se nigdje ne spominje bog, plaši me odsustvo sumnje kod znanstvenika po kojima je baš sve samo jednadžba i ništa više.

baš kad joj je on htio reći da…

krv mu je potekla iz nosa i oni su začuđeno zurili u novi tepih kojeg su kupili na 3 čeka.

  
    TI GORDI MOMCI NE KUŽE DA JE STVAR MRTVA

     

    raditi običan slabo plaćen posao

uspjeti platiti stanarinu na vrijeme

i piti s onim protuhama

po opskurnim rupama

pošteno piti

i promatrati sve te uspješne face

koje promoviraju svoje knjige

obrijani gordi i s vizijom koja se ostvaruje preko mrtvih

    to je, ako mogu slobodno reći, pošten život

i dok pišeš ove pjesme

na tebe nasrću Bijesni Psi Estetike

pitbulovi za kompjuterima

momci s fakultetskim diplomama na zidovima

s nekoliko kubika knjiga za leđima

ali ti gordi momci još ne kuže da je stvar mrtva

i da smrad postaje nesnosan

ali oni još ne kuže i to

da nikome ne smrdi vlastito govno

  
    UMRLI SU RAMONESI

     

    Vruć je dan a nebo je amaterski akvarel.

    Ona stoji ispred ventilatora i kaže: Šta treba iz dućana?

    Ležim gol i igram se jajima.

    Halo!

    Uzdahnem i kažem: Treba piva i pljuga.

    Ona reče: Zašto si u bedu?

    Nisi čula?

    Ne.

    Umrli su Ramonesi.

    Ona odmahne rukom, kaže: Daj ohani, pa nisi više tinejdžer!

    Zatim navuče haljinu i iziđe.

    Ja promrsim: Jebemti, žene fakat nemaju osjećaja.

    Pa se zapiljim u Joeya Ramonu na vratima ormara.

  
    KUBA, KOJA GUBA

     

    Ljeto je, a u našem potkrovlju je neopisivo.

    Goli ležimo na kauču, slušamo Compaya Segunda.

    Ja kažem: Eh, Kuba!

    Ona šuti.

    Ja kažem: Eh, polja zelenog pigmaliona!

    Ona i dalje šuti.

    Ja kažem: Eh, cigare!

    Ona ništa ne kaže.

    Zato ja kažem: Eh, socijalizam!

    Ona sveudilj šuti.

    Ja ne šutim, ja kažem: Eh, rum!

    Pa dodam: Eh, Hemingway i sabljarke!

    Ona kaže: Samoubojstvo.

  
    LJUDI SU TU SAMO DA TE SJEBU

     

    ponekad se toliko dobro osjećam

da nemam potrebu izići među ljude

    ne želim da mi kvare doživljaj zadovoljstva

    ponekad mislim da su oni tu samo zbog toga

    da te sjebu

da te napadnu riječima

da ti ne daju da budeš okej

    kad si sjeban

onda ih boli ona stvar za to

    onda im stalno zvone mobiteli

onda su veseli

onda ni jednu rečenicu ne stigneš izgovoriti do kraja

    ne slušaju te

odlaze na tulume

u kino

na tekmu

pišu sms-ove

    šta ti drugo preostaje nego sjesti na visoku barsku stolicu

kombinirati žesticu s pivom

    umjesto riječi trošiti novac

    to te, jebiga, najmanje košta

  
    MALI VELIKI PRASAK

     

    uzeli smo sobu u toj planinarskoj kući

i ja cijelu noć gledam pun mjesec

i crne životinje

koje stoje na rubu šume

bojeći se pretrčati proplanak

    noći su u planini kao prizori s početka svijeta;

bolesna magla

otrovna paprat

prijeteća tišina

neki strah koji se posvuda povlači poput sjena

    ona je zaspala

pijana od kuhanog vina

i onako mjesečinom obasjana lica

poluotvorenih usta

i s razmazanom šminkom oko očiju

izgledala je kao loše uređen leš

    životi su nam upravo onakvi kakve smo zaslužili

ali

većina će vam reći da su ogorčeni

i da su mogli puno bolje

samo da je bilo malo više sreće

malo više novaca

stričeva iz amerike

ili barem pameti

    ja otvaram novu limenku piva

i taj čaroban zvuk odjekuje ovom crnom gorom

kao mali veliki prasak

kad je sve ovo počelo

  
    Mario Brkljačić

